**Előterjesztés**

**Körmend Város Önkormányzata Képviselő-testülete 2024. április 25-i ülésére**

**Tárgy:** a „nemzeti értékek és hungarikumok népszerűsítésének, megismertetésének, megőrzésének és gondozásának támogatása” című pályázati felhívással kapcsolatos döntés meghozatala

Az agrárminiszter – az elmúlt évekhez hasonlóan- 2024. évben is közzétette a Hungarikum Bizottság elnökeként a nemzeti értékek és hungarikumok népszerűsítésének, megismertetésének, megőrzésének és gondozásának támogatását célzó pályázati felhívását.

A támogatás célja: a magyar nemzeti értékekről és hungarikumokról szóló 2012. évi XXX. törvény szerinti települési, tájegységi, megyei nemzeti értékek, külhoni magyarság nemzeti értékei, ágazati értékek, kiemelkedő nemzeti értékek, valamint a hungarikumok megismertetése és népszerűsítése határon belül és külhonban.

Támogatási célok:

1. a nemzeti értékek bemutatása, népszerűsítése;
2. a magyar kultúra értékeinek megismertetése többkörös, vármegyei döntővel végződő, Kárpár-medencei szintű vetélkedőn keresztül;
3. hagyomány a divatban - viselet másként, Kárpát-medence hagyományos öltözet-kultúrájának, valamint népi kézműves értékeinek megőrzése, népszerűsítése, alkalmazásuk a mai öltözködéskultúrában.

A támogatási kérelmünk célterülete: nemzeti értékek bemutatása, népszerűsítése 3. I. c) rendezvények megvalósításával.

Körmend Város Önkormányzata mindig is egyfajta küldetésének tekintette, hogy ápolja a város nevével egybeforrt Batthyány család emlékét és kulturális örökségét.

Körmend városa 2017. évben döntött arról, hogy ünnepnappá nyilvánítja Boldog Batthyány-Strattmann László hercegorvos égi születésnapját, így január 22-e a hercegorvos liturgikus ünnepévé vált. Ezen ünnepnap alakalmából a dr. Székely János megyéspüspök által alapított Boldog Batthyány László díjak kerülnek ünnepélyes keretek közt átadásra.

Ezen előzményekre tekintettel a támogatási kérelem tervezett tevékenysége a „Boldog Batthyány László Liturgikus Emléknap 2025” alkalmából tartandó rendezvény teljes körű megszervezésére kívánjuk fordítani.

A projekt által érintett helyi érték a Batthyány-Strattmann László értékteremtő és példamutató életműve.

Kérjük a tisztelt képviselő-testületet a határozati javaslatot elfogadni szíveskedjen.

**Határozati javaslat**

Körmend Város Önkormányzatának Képviselő-testülete a HUNG-2024 kódszámú felhívásra benyújtásra kerülő „Boldog Batthyány László Liturgikus Emléknap 2025” című pályázati program benyújtását támogatja.

A Képviselő-testület felhatalmazza a polgármestert a pályázati dokumentáció aláírására és beadására.

Határidő: 2024. május 06.

Felelős: Bebes István polgármester

Körmend, 2024. április 16.

Bebes István

polgármester